En yngre mand holdt lige før lukketid torsdag en ansat op med en kniv og fik udleveret kontanter fra kassen. Et Kiwi-supermarked på Nøhr Sørensens Vej i det sydøstlige Aalborg blev torsdag aften udsat for et røveri, da en maskeret røver truede sig til penge fra kassen. Det er anden gang på kun en måned, at dette supermarked er blevet udsat for et røveri, oplyser vagtchef Mogens Hougesen, Nordjyllands Politi. Torsdag aften lige før lukketid klokken 22 kom en sortklædt mand med en maske for ansigtet ind i supermarkedet og truede en kniv med et blad på 10-15 centimeter. - Hurtigere, hurtigere, sagde manden, mens han tvang en ansat op mod kassen og fik ham til at udlevere 2000 kroner i kontanter, siger Mogens Hougesen. Røveren forsvandt med byttet i retning mod byen. Politiet mener, at røveren muligvis har udenlandsk baggrund, fordi han talte med accent. Han beskrives som en mand på mellem 20 og 30 år og 160-170 centimeter høj. Han havde en sort fleecejakke og sorte handsker på. Hans maskering bestod af en sort hue, hvor der var klippet huller til øjnene. /ritzau/

Opsummering:
Supermarked i Aalborg røvet to gange på en måned.